43 sarnaqäwi: Josué tatar p’iqt’irit utt’ayasi
MOISESAXA israelitanakamp chika Canaanar mantañwa munäna. Ukatwa akham säna: ‘Jehová Dios tata, Jordán jawirxa makatt’ayakitaya, nayasti suma uraq uñjañ munta’ sasa. Ukampis Jehová Diosax akham sänwa: ‘¡Jan juk’amp uka tuqit parlistati!’ sasa. ¿Jehová Diosax kunatsa ukham sispachäna?
Amtañäni: Qullu qarqar Moisesax jawq’atatkän ukhaxa, Moisesampi Aaronampix janiw Jehová Diosar jach’añchapkänti. ‘Jehová Diosaw um apsu’ sasax janiw Israelitanakarux sapkänti. Ukatwa Jehová Diosax Moisesampiru Aaronampirux janiw Canaanarux mantapkätati sasax sänxa.
Aaronan jiwatapat mä qhawqha phaxsi saraqataruxa, Jehová Diosax Moisesar akham sänwa: ‘Eleazar sat sacerdote nayraqataru ukhamarak markpach nayraqataru Josuer irpma. Taqi jupanakarux Josué tataw jichhax p’iqt’xani sas yatiyam’ sasa. Moisesax Jehová Diosan aruparjamaw luräna, kunjamtï akan uñjaski ukhama.
Ukat Jehová Diosax Josué tatar akham sänwa: ‘Ch’amacht’asma, jan axsaramti. Jumaw israelitanakar puriyäta, kawkïr uraqtï churä siskta ukaru, nayarakiw jumampiskäxa’ sasa.
Uka qhipatxa, Jehová Diosax Moab uraqin Nebo sat qullupar makatam sänwa Moisesaruxa. Uka patatpachwa Moisesax Jordán jawir khurkat Canaán suma uraqi uñjäna. Jehová Diosax akham sänwa: ‘Abrahaman Isaacan Jacobun wawanakapar churä sas arskayäta uka uraqix akawa. Nayaw kikpa nayranakamampi uñjañam munta, ukampis janiw ukarux mantkätati’ sasa.
120 maraniw Nebo qullu patan Moisesax jiwxäna. Ch’amanïskänwa, nayrapas sum uñjaskäna. Taqiniw chuym ch’allxtayasipxäna, ukat wal Moisesatjam jachapxäna. Ukampis Josué machaq p’iqt’iriw utjxäna, ukaw chuyma qhanartayäna.
Números 27:12-23; Deuteronomio 3:23-29; 31:1-8, 14-23; 32:45-52; 34:1-12.
Jiskt’äwinaka
- ¿Khiti pä jaqis Moisesamp chik sayasipki?
- ¿Kamsisa Jehová Diosax Josué tataruxa?
- ¿Kunatsa Moisesax Nebo qullur makatäna, ukat kamsäns Diosaxa?
- ¿Qhawqha maranisa Moisesaxa jiwxäna?
- ¿Kunatsa llakisipxäna, ukat kunas chuym qhanartayäna?
Yaqha jiskt’äwinakampi
- Liyt’añamawa Números 27:12-23.
¿Jehová Diosaxa kun luräta sataynasa Josué tataruxa, ukat kunjamsa Jehová Diosaxa markaparu munatapxa jichhürunakaxa uñacht’ayi? (Núm. 27:15-19; Hech. 20:28; Heb. 13:7.)
- Liyt’añamawa Deuteronomio 3:23-29.
¿Kunatsa Jehová Diosax Moisesarus Aaronarus Canaanar jan mantaykänxa, ukat kunsa yatiqassna? (Deu. 3:25-27; Núm. 20:12, 13.)
- Liyt’añamawa Deuteronomio 31:1-8, 14-23.
¿Kunjam arunakampisa Moisesaxa alt’at chuymampi Jehová Diosan chiqañchäwip katuqasïnxa? (Deu. 31:6-8, 23.)
- Liyt’añamawa Deuteronomio 32:45-52.
¿Diosan Arupax kunjamsa jakäwisar yanapt’añapa? (Deu. 32:47; Lev. 18:5; Heb. 4:12.)
- Liyt’añamawa Deuteronomio 34:1-12.
Moisesax janiw Jehová Diosaru uñjkänti, ¿ukampis kunjam apasitayna Jehová Diosampi sisa Deuteronomio 34:10 jisk’a t’aqaxa? (Éxo. 33:11, 20; Núm. 12:8.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn